Vardas Pavardė, gyvenamosios vietos adresas, elektroninio pašto adresas, telefonas

(įrašyti miestą ar rajoną) savivaldybės merui

El. Paštu

Teritoriniam vaiko teisių apsaugos skyriui (įrašyti)

El. paštu

Socialinių paslaugų centro, vykdančio atvejo vadybą, direktorei

El. paštu

Valstybės vaiko teisių apsaugos ir įvaikinimo tarnybos prie LR SADM direktorei Ilmai Skuodienei

El. paštu ilma.skuodiene@vaikoteises.lt

Kopija:

Parlamentinę kontrolę vykdančiam Seimo Žmogaus teisių komitetui

El. paštu zmteiskt@lrs.lt

LR Socialinės apsaugos ir darbo ministrijai

El. paštu post@socmin.lt

Specializuotos kompleksinės pagalbos centrui, asociacijai Vilniaus Moterų namai

El. paštu vmotnam@vmotnam.lt

**DĖL ATVEJO VADYBOS ATSISAKYMO**

**Data**

Aš, Vardas Pavardė, gyv. adresas, naudojuosi man demokratinės valstybės suteikta teise atsisakyti man nereikalingų viešųjų paslaugų - atvejo vadybos bei kitų socialinio darbuotojo siūlomų socialinių paslaugų. Žmogaus teisių pirmumas ir laisvė rinktis yra absoliuti demokratinės visuomenės vertybė, o LR Konstitucijos 22 str. saugo piliečius nuo perteklinio valstybės kišimosi į asmens privatų gyvenimą ir gina privataus gyvenimo neliečiamumą (žmogaus privatus gyvenimas neliečiamas (1 d.), įstatymas ir teismas saugo, kad niekas nepatirtų savavališko ar neteisėto kišimosi į jo asmeninį ir šeimyninį gyvenimą (4 d.)).

Atsakingai pareiškiu, jog esu veiksni, atsakinga pilietė ir pati galiu nuspręsti, kokios viešosios paslaugos man ir mano vaikui yra reikalingos ir žinau, kur galiu tokias paslaugas gauti, jei nuspręsčiau dėl jų kreiptis. Šiuo metu bendradarbiauju su Specializuotos kompleksinės pagalbos centru (jei tinka), kuris man teikia visą reikalingą informavimo, konsultavimo, palaikymo ir kitas reikalingas pasaugas dėl patiriamo buvusio sutuoktinio/partnerio, kt. ir vaiko tėvo smurto. Turiu ir galiu pateikti vaiko tėvo sisteminį smurtą liudijančius įrodymus (jei tinka).

Atkreipiu Jūsų dėmesį į tai, jog nepriklausau nei vienai iš žinomų socialinės atskirties ar rizikos grupių, kurių atžvilgiu valstybė turi pozityvią pareigą prisiimti dalinę globą, kas bent iš dalies pateisina šių asmenų teisių ir veiksmų laisvės ribojimą. Esu atsakinga, gebanti pasirūpinti savimi ir kitais šeimos nariais, dirbu ir turiu savarankiškas pajamas, kuriomis gebu kompetentingai disponuoti. Turiu visas reikiamas kompetencijas ir socialinius įgūdžius, leidžiančius man deramai pasirūpinti savo vaiku, kurio gyvenamoji vieta nustatyta su manimi, motina (jei tinka).

Į valstybės institucijas kreipiausi dėl mano ir mano vaiko patiriamo partnerio/buvusio partnerio /sutuoktinio/buvusio sutuoktinio/vaiko tėvo smurto, todėl man turi būti teikiama ne bendra socialinė, o specializuotos kompleksinės pagalbos centro teikiama specializuota kompleksinė pagalba kaip tai numato Apsaugos nuo smurto artimoje aplinkoje įstatymas. Reaguojant į mano skundus, (įrašyti, pvz. skirtas apsaugos nuo smurto artimoje aplinkoje orderis/ buvo pradėtas ikiteisminis tyrimas ir skirtos kardomosios priemonės/pradėtas ir vyksta ikiteisminis tyrimas dėl smurto prieš vaiką/prieš mane/kitus šeimos narius, baudžiamoji/administracinė byla nagrinėjama teisme, kt. ). Aš ir mano vaikas (jei tinka) esame pripažinti smurto grėsmę/smurtą patyrusiais asmenimis. Pati nekeliu grėsmės nei visuomenei, nei savo vaikui. Atsižvelgiant į tai prašau sutelkti dėmesį į mano ir mano vaiko saugumui grėsmę keliančio asmens elgesio stebėjimą ir skirti jam būtinas socialines paslaugas. Jei jo elgesys nesikeistų, prašau inicijuoti baudžiamąjį procesą dėl tėvo valdžios naudojimo priešingai vaiko interesams, sutinkamai su Lietuvos Respublikos įstatymais. Kiek man žinoma, Vaiko teisių apsaugos tarnyba turi pareigą ginti ir įtvirtinti nepilnamečių asmenų teises visur, kur jos yra pažeidžiamos, todėl man kelia nerimą, kad ši valstybės pareiga nėra vykdoma mano vaiko atžvilgiu ir prašau ją vykdyti. Tikiuosi atsakingų veiksmų, užtikrinančių mūsų teisę nepatirti smurto artimoje aplinkoje, kaip ir nepatirti institucinio smurto ir perdėto kišimosi į privatų asmens gyvenimą.

Esu informuota, kad mano teisę nepatirti pakartotinio smurto, įskaitant smurtautojo keršto, grasinimų, persekiojimo ir žalojančios kontrolės, taip pat antrinio traumavimo, susijusio su grubiu ir neefektyviu institucijų įsikišimu, įtvirtina tiek nacionaliniai, tiek tarptautiniai teisės aktai, kurių dalininkė yra ir Lietuva, tai yra, LR Apsaugos nuo smurto artimoje aplinkoje įstatymas, ES Nusikaltimų aukų teisių direktyva, CEDAW Komiteto Bendroji rekomendacija Nr. 19, 8 straipsnis, CEDAW Komiteto Bendroji rekomendacija Nr. 35, 6, 22, 24 straipsniai. **Šie teisės aktai taip pat įtvirtina, jog atsakomybė už panaudotą smurtą tenka išimtinai smurtautojui ir poveikio priemonės privalo būti taikomos būtent jam.**

Šiuo metu institucijų veiksmai atliekami mano ir mano vaiko atžvilgiu prieštarauja proporcingumo ir veiksmingumo principams ir ne padidina, o sumažina mano galimybes pasipriešinti patiriamam smurtui ir apsaugoti savo vaiką/vaikus. Tokie vaiko teisių apsaugos ir įvaikinimo tarnybos ir socialinių paslaugų įstaigų veiksmai (atvejo vadybos taikymas, socialinio darbuotojo priskyrimas) nepadeda, bet trukdo man sukurti saugią gyvenimo erdvę sau ir savo vaikui/vaikams, prieštarauja mano vaiko interesams ir, savo ruožtu, pažeidžia JT Vaiko teisių apsaugos konvenciją.

Prašau nuo šios dienos jokių viešųjų paslaugų, susijusių su atvejo vadyba ir kitomis socialinėmis paslaugomis man neteikti.

Pagarbiai

Vardas, Pavardė, Parašas